Polițiștii din Vatra Dornei și-au dedicat mare parte din această săptămână unor indivizi care le-au dat bătăi de cap din mai multe direcții.
Joi, 21 martie, în cadrul unei razii a Poliției municipiului Vatra Dornei, au fost puse în executare două mandate de percheziție la locuințele unor indivizi despre care s-au adunat date că au comis cel puțin două furturi. Este vorba de furturi de butelii comise la începutul lunii martie, la Vatra Dornei și la Ciocănești.
Au fost vizați de acțiune și ridicați Gheorghe Alexandru Căldărariu, Adi Gabriel Marcu și Denis M., ultimul dintre ei minor.
Polițiștii au găsit în locuințele acestora mai multe bunuri care pot proveni din furturi, inclusiv una dintre butelii.
Buteliile furate au fost transportate cu un Ford Focus, a rezultat din cercetări, mașină care a fost ridicată în cadrul perchezițiilor.
Autoturismul Ford evaluat la 1.500 de euro a fost luat în custodie de Poliția municipiului Vatra Dornei.
La percheziții s-a constatat că hoții furau și curent
Cu ocazia perchezițiilor a fost identificat și un branșament ilegal la rețeaua națională de curent electric, polițiștii chemând la fața locului personal de specialitate din partea DELGAZ Grid.
A fost întocmit dosar penal pentru furt de energie electrică și branșament ilegal la rețea.
Cei trei suspecți au fost audiați și au recunoscut faptele de furt de butelii.
Față de cei trei a fost luată măsura de reținere pentru 24 de ore, în baza căreia au fost duși sub escortă în arest.
Față de cel puțin unul dintre autori se va solicita și un mandat de arestare preventivă pentru 30 de zile.
Și-au bătut prietenii de pahar și au urinat pe ei
Dacă în cazul furturilor ancheta a fost mai de durată, un eveniment apărut intempestiv a dus la o altă acțiune a polițiștilor de la Vatra Dornei, față de aceiași indivizi.
Aceștia au mai ajuns o dată în arest în această săptămână, marți, 19 martie.
Totul a plecat de la imagini video apărute în mediul online, imagini greu de digerat, în care doi bărbați erau loviți de către alți indivizi care apoi au urinat pe ei.
Ulterior s-a stabilit în cadrul anchetei că mai mulți localnici de etnie romă au petrecut într-un imobil care le aparține. Printre musafiri au fost și doi localnici.
După ce au petrecut împreună, gazdele și-au "amintit" că musafirii ar fi fost nepoliticoși în trecut și că unul dintre ei i-ar fi făcut chiar avansuri partenerei unuia dintre aceștia.
Cei doi au fost loviți, după care "gazdele" au urinat pe aceștia.
Scăpați din mâna agresorilor, cei doi au mers la Spitalul Municipal Vatra Dornei, unul sângerând destul de puternic în zona feței în urma loviturilor primite.
Inițial, cei doi nu au vrut să depună plângeri pentru infracțiunea de "loviri sau alte violențe", fiind "convinși" abia după ce au văzut că agresorii au mai și răspândit imaginile în care urinau pe ei.
Cei trei autori au fost puși sub acuzare pentru comiterea infracțiunii de loviri sau alte violențe, cu reținerea a trei circumstanțe agravante. Este vorba de punerea victimei în stare degradantă, faptul că au acționat în grup de trei, plus faptul că cei doi majori au angrenat în această faptă și un minor.